Katarina Ammitzbøll (KF), 2021-12-03:
Tak, og tak for redegørelsen.
Verden er under konstant forandring.
Magtpositioner og alliancer tager nye former, som svækker internationale systemer og normer.
Vi er i et udfordrende år i en udfordrende tid, men det har netop også vist, hvorfor det grænseoverskridende samarbejde i en europæisk region er så vigtigt, som også redegørelsen giver mange eksempler på.
Noget af det, vi gerne vil fremhæve, er jo særlig covid-19.
Det stiller helt andre krav til forsyningssikkerhed, til det, vi kalder tidlige forvarsler om pandemier, omstilling til produktion af vacciner, hvor EU jo har et mål om at være det mest vaccineproducerende kontinent.
Det drejer sig om 2 milliarder doser.
Derfor var det jo også besynderligt, at statsministeren forsøgte at skabe en egen vaccineleverance ved at rejse til Israel under covid-19 og holde speeddating med danske farmavirksomheder i maj for at få en national produktion i stedet for at spille Danmark på banen i EU.
Det gjorde jo en noget mere tryg, men det er selvfølgelig vanskeligt at omstille en kæmpe farmabranche til vaccine.
Vi har fået etableret HERA.
Vi får styrket beredskabet.
Fokus har også været på genopretning.
Her er det også vigtigt, at Danmark følger meget tæt, hvordan den udrulning sker, og hvordan de 750 mia. euro i hjælpepakken anvendes.
Det er vigtigt, at der er gennemsigtighed, at der er ordentlig forvaltning.
Vi har været med til at stemme for.
Danmark er også med til at betale.
Det er vigtigt, at pengene bruges ordentligt.
Retsstatsprincippet og artikel 7 har jo virkelig været til debat igennem de senere år, og det er vigtigt, at det får en gennemslagskraft og en ordentlig muskel.
Det må ikke udvandes, for så udvander vi faktisk de demokratiske værdier, som EU hviler på.
Et andet vigtigt emne for det grænseoverskridende er de digitale markeder og handelsplatforme.
Her er der blevet brugt rigtig meget energi, også sammen med vores gode mep'er i Bruxelles, på netop DSA og DMA.
Regulering af techgiganterne, onlinemarkeder og krav til produktsikkerhed, krav til forbrugerbeskyttelse er noget, vi alle sammen har presset meget på kom med, og det ser ud, som om det kommer med.
Vi følger det i hvert fald tæt, men vi er jo ikke helt i mål.
Det stiller også store krav nu i EU til, hvordan vi får løftet de digitale kompetencer og e-governance eller -forvaltning.
Sikkerhedspolitisk er EU presset.
Stigende energipriser og forsyningsknaphed kalder på en større grad af selvforsyning og regionalisering.
Det burde også give et endnu større eksportpotentiale for Danmark for grøn energi og også power-to-x, og det er vigtigt, at vi er oppe i gear og er bevidst om konkurrencen.
Nu har vi f.eks. ladet et tysk firma ved en lodtrækning vinde etableringen af havvindmølleparken Thor.
Det virker ret besynderligt.
Vi må ikke sætte vores førerposition over styr.
Kina og Rusland presser Europa sikkerhedspolitisk på flere fronter.
Ruslands støtte til svage demokratier og løbende forsøg på at destabilisere er særlig en trussel for de østeuropæiske og baltiske lande, men den russiske regering har også fat i yderligtgående nationalistiske fløje i flere europæiske lande og ikke mindst diktator Lukasjenko i nabostaten Belarus, hvor det seneste jo er, at civile udsatte mennesker er blevet brugt til at tage til EU for at prøve at underminere vores grænser og prøve også simpelt hen at flytte fokus fra, hvad der sker i Belarus, for menneskerettighedskrænkelserne fortsætter i Belarus på trods af sanktioner igennem mere end et år.
Hvordan EU kan lægge pres på lande for at overholde menneskerettighederne, må nytænkes.
Det har ikke haft den store indvirkning.
Generelt er sanktionsregimer vanskelige at gennemføre, for at de er et effektivt virkemiddel og har effekter og skaber de forandringer, vi gerne ser.
Kinas opkøb og investeringer i strategisk infrastruktur og i store europæiske virksomheder øger gradvis, men sikkert Kinas geopolitiske dominans i EU.